Ego Garnerius Lingonensis Archidiaconus presentibus et futuris notum fieri uolo dedisse me pro remedio anime mee et antecessorum meorum, Ecclesie Sancti Stephani Diuionis quicquid habebam in Ecclesiis de Chauegne, de Gemellis, de Pichanges et in quibusdam (?) earumdem Ecclesiarum et apud Quintiniacum, sextarium olei, et sciendum quod redditus elemosine Sancti Stephani qui in uadio erant, ego labori et prouidentia mea, propriisque expensis ad predictam Ecclesiam in usus pauperum redire feci et ad augmentum elemosine supradictarum ecclesiarum decimas assignavi. Dominus uero Abbas Milo et conuentus Sancti Stephani, communi assensu, bona fide promiserunt michi quod redditus eiusdem elemosine non distraherentur amplius, sed in usum pauperum perpetue seruabuntur, nisi forte, quod absit, graui omnino et euidenti necessitate cogente. Promiserunt etiam michi quod post obitum meum, per annos singulos, die anniuersaria sollempne officium defunctorum pro anima mea et antecessorum meorum persoluent; et die ipsa, conuentus faciet plenariam refectionem de sextario olei et de quinquaginta duobus solidis qui michi de supradictis ecclesiis, annis singulis, soluebantur. Et ut horum memoria assertione fideli transmittatur ad posteros, scripta sunt hec et sigillis tam Abbatis Milonis eiusque Capituli quam meo communita. Hec omnia laudauit Matheus Lingonensis Canonicus, nepos predicti Garnerii, in presentia predicti Abbatis et Garini prioris, Jocerani cantoris, Henrici de Canabis, presentibus canoniclis Guidone Nepote, archidiacono, Arueio, Galone, clerico; de familia Ecclesie, Huone, Guillelmo, Petro, Johanne; de familia archidiaconi Theobaudo, Brunot. Hec omnia predicta sunt ordinata et recognita et concessa in presentia totius fere Conuentus predicte Ecclesie Sancti Stephani Diuionis. Qui uero huius pagine cartulas uiolauerit uel his que scripta sunt obuiauerit, anathema sit.